碧瀾堂
作者：劉敞
朝代：宋

paragraphs: 苕溪之水搖空山，霅溪波流無日閒。
上有高堂蔭華宇，蒼翠凌亂軒楹間。
異時客心樂真曠，白鳥鵁鶄期往還。
解纓敧枕便所適，焉能復問居夷蠻。
嵐光稜稜聳屏幌，水響濫濫搖瓊環。
正如明鑑發塵匣，萬象聚眼醒容顔。
秋風已高白芷老，編荷制蕙文斕斑。
魂清魄爽弄明月，洞庭跬步尋非艱。
神仙有無未可信，物色但訝非人寰。
瑤宫紫府竟何若，茫然遠想令人潸。
長竿獨繭可以老，安用馳獵盧重鐶。
況復邦人講文墨，風雅不待仲尼删。
丞相詞章狀元筆，犖犖神裁無由攀。
嗟我胡然陷塵滓，不能追逐鷗白鷴。
發狂醉問二三子，吳溪釣碣何如頑。